Erling Merton

Erling Merton (født 23. april 1898 i Lunner, død 24. februar 1967 i Oslo) var en norsk billedkunstner og grafiker. 

Foreldrene var maleren Ernst Aschenbach og Magdalena Maria Larsen. Merton var elev av Christian Krohg og Halfdan Strøm på Kunstakademiet i perioden 1918–1920, og ved Pola Gauguins malerskole. Han hadde også en rekke opphold i Dresden og Paris, der han studerte eldre og nyere kunst. Merton er kjent for sine gråstemte landskaper og interiører med og uten figur, bypartier og stilleben.

Nasjonalgalleriet i Oslo eier verkene Oldemors kjole (1930), Tulipaner (1953), Italiensk landskap med akvedukt (1933), Stilleben (1933) og Fjellknaus (1964).

Merton jobbet i senere år med serigrafi (silketrykk), og ble en pioner innen dette området.

I 1973 kjøpte Lunner kommune 20 malerier og 33 silketrykk til kommunens nye rådhus på Roa. Fra 2020 er samlingen en del av utsmykningen på Lunner helse- og omsorgssenter på Harestua.

 Familie 
Erling Merton giftet seg med Veslemøy Søyland  (1905–1960). Deres sønn Atle Merton (1934–2019) ble skuespiller. Deres datter Annelene Veslemøy Merton (1944–) ble maler som faren; hun giftet seg med møbeldesigneren og industridesigneren Terje Meyer (1942–2020).

 Referanser 

 Eksterne lenker 

 Biografi i Norsk kunstnerleksikon

Kategori:Norske malere
Kategori:Norske kunstnere
Kategori:Fødsler i 1898
Kategori:Dødsfall i 1967
Kategori:Personer fra Lunner kommune